RESPUBLIKA MEHMONXONA XOʻJALIGI VA TURIZM OʻZBEKISTON-TURKIYA LITSEYINI TAShKIL ETISh TOʻGʻRISIDA
(resolution, 2021-02-22)

“Oʻzbekturizm milliy kompaniyasi turistik komplekslari va tashkilotlarini Oʻzbekiston Respublikasi otel va mehmonxonalari ishlarini jahon talablari darajasida tashkil eta oladigan malakali mutaxassislar bilan taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Xalq taʼlimi vazirligi, “Oʻzbekturizm” milliy kompaniyasi va Turkiya Respublikasi Milliy taʼlim vazirligining 1993/94-oʻquv yilidan boshlab Toshkent shahridagi 24-oʻrta hunar bilim yurti negizida Oʻzbekiston Respublikasi Xalq taʼlimi vazirligining Respublika mehmonxona xoʻjaligi va turizm Oʻzbekiston-Turkiya litseyini tashkil etish toʻgʻrisidagi taklifi qabul qilinsin. 2. Oʻzbekiston Respublikasi Xalq taʼlimi vazirligi: mazkur oʻquv yurti faoliyatini tashkil etish va boshqarishda Oʻzbekiston Respublikasi Vazirlar Mahkamasining “Oʻzbekiston-Turkiya litseylari faoliyatini tashkil etish va rivojlantirish chora tadbirlari toʻgʻrisida” 1993-yil 27-maydagi 255-son qaporiga hamda shu qaror bilan tasdiqlangan litsey toʻgʻrisidagi nizomga amal qilsin; oʻquv yurtini taʼminlash, oʻquvchilarning oziq-ovqati va kiyim-kechagi, Oʻzbekiston Respublikasi fuqarolari orasidan ishga qabul qilingan rahbar, muhandis-pedagog va texnik xodimlar mehnatiga haq toʻlash uchun amaldagi normativlarga muvofiq har yilgi budjet mablagʻlari ajratsin. 3. “Oʻzbekturizm” milliy kompaniyasi: Respublika mehmonxona xoʻjaligi va turizm Oʻzbekiston-Turkiya litseyi bilan, respublika turistik kompleksi ehtiyojlariga muvofiq, malakali kadrlar tayyorlashda hamkorlik qilish toʻgʻrisida uzoq muddatli shartnoma tuzsin; Oʻzbekiston Respublikasining mehmonxona komplekslarida va chet mamlakatlarda ishlab chiqarish praktikasini sifatli oʻtkazishni, keyinchalik ularni egallagan hunari va malakasiga muvofiq ishga joylashtirishni taʼminlasin; litseyning oʻquv-moddiy negizini yangilab borish, pedagog kadrlarni ragʻbatlantirish uchun xap yili qoʻshimcha mablagʻlar ajratsin. 4. Oʻzbekiston Respublikasi Xalq taʼlimi vazirligi va “Oʻzbekturizm” milliy kompaniyasi: 2 oy muddatda Turkiya Respublikasining Milliy taʼlim vazirligi va Turizm vazirligi bilan mazkur litseyni uslubiy, kadrlar va moddiy-texnikaviy taʼminlashda oʻzaro hamkorlik qilish, ushbu oʻquv yurti oʻquvchilarining Turkiyaning yuqori klassli otellarida tajriba oʻrganishini tashkil etish toʻgʻrisida bitim tuzsinlar; 1993/94-oʻquv yili boshlangungacha litseyning oʻquv kabinetlari va laboratoriyalarini taʼmirlashni hamda zarur texnika vositalari, laboratoriya asbob anjomlari bilan jihozlashni taʼminlasinlar; mazkur litseyda qoʻllanish uchun Turkiya tomonidan berilgan oʻquv-dasturiy hujjatni bir oy muddatda oʻrgansinlar, zarurat boʻlganda uni Oʻzbekistonning milliy xususiyatlari va anʼanalarini hisobga olgan holda qayta ishlasinlar hamda unga tuzatishlar kiritsinlar; “Oʻzbekturizm” milliy kompaniyasining mintaqaviy boʻlinmalari, Qoraqalpogʻiston Respublikasi, viloyatlar va Toshkent shahar xalq taʼlimi boshqarmasi organlari ishtirokida har yili xizmat koʻrsatish sohasi kasblariga moyil va zarur bazaviy maʼlumotga ega boʻlgan yoshlarni Respublika mehmonxona xoʻjaligi va turizm Oʻzbekiston-Turkiya litseyida oʻqishga yuborish uchun tanlashni amalga oshirsinlar. 5. Toshkent shahar hokimligi bir oy muddatda Respublika mehmonxona xoʻjaligi va turizm Oʻzbekiston-Turkiya litseyi binosi va xonalarini u yerda joylashgan boshqa tashkilotlardan boʻshatsin. 6. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari mintaqa ehtiyojlariga muvofiq Respublika mehmonxona xoʻjaligi va turizm Oʻzbekiston-Turkiya litseyida oʻqishga yuborish uchun iqtidorli yoshlarni tanlashga amaliy yordam koʻrsatishda faol qatnashsinlar. 7. Oʻzbekiston Respublikasi Oliy va oʻrta maxsus taʼlim vazirligi Xalq taʼlimi vazirligi “Oʻzbekturizm milliy kompaniyasi bilan birgalikda iqtidorli yoshlarning zamonaviy mehmonxona xoʻjaligi hamda turistik komplekslar mutaxassisliklari boʻyicha kasb maʼlumotini uzluksiz davom ettirishlari uchun Respublika mehmonxona xoʻjaligi va turizm Oʻzbekiston-Turkiya litseyini tamomlaganlarni oliy va oʻrta maxsus oʻquv yurtlariga qabul qilish shartlari va tartibini belgilasinlar. 8. Mazkur qarorning bajarilishini nazorat qilish Vazirlar Mahkamasining ijtimoiy masalalar, fan va madaniyat boʻlimiga yuklatilsin.